**TLAČOVÁ SPRÁVA/Bratislava, 11. marec 2020**

## **Festival Nová dráma/New Drama 2020: zmena dátumu konania**

**Organizátor festivalu súčasnej drámy Nová dráma/New Drama 2020, Divadelný ústav, sa rozhodol posunúť termín konania festivalu z pôvodného termínu 11. až 16. mája 2020 na jeseň 2020.** **Usporiadateľ bude čoskoro informovať o novom dátume konania.**

V súvislosti s opatreniami kolektívnej ochrany a prevencie voči koronavírusu a ochoreniu COVID-19 sa Divadelný ústav ako organizátor festivalu súčasnej drámy Nová dráma/New Drama 2020 rozhodol festival z bezpečnostných dôvodov presunúť na jeseň 2020. „*Súčasnú situáciu neberieme na ľahkú váhu, práve preto sme sa po zvážení všetkých faktorov rozhodli festival Nová dráma/New Drama 2020 presunúť na jeseň 2020 – najpravdepodobnejšie sa bude konať v októbri 2020*,“ hovorí riaditeľka Divadelného ústavu, Vladislava Fekete.

**Presunu sa nevyhne ani medzinárodná konferencia a kongres divadelných kritikov**

Tento ročník divadelného festivalu Nová dráma/New Drama je zaujímavý aj preto, že bude úzko prepojený s medzinárodnou konferenciou a kongresom pre divadelných kritikov, ktorí sú členmi siete AICT. Medzinárodná konferencia a kongres sa rovnako presúvajú na jeseň 2020. „*Keďže počas konferencie do Bratislavy pricestuje viac ako sto zahraničných hostí z celého sveta, rozhodli sme sa aj kongres spolu s konferenciou presunúť na jeseň. Ide o preventívne opatrenie, ktorého hlavným cieľom je znížiť riziko prenosu koronavírusu. Súčasťou týchto podujatí bude samozrejme aj avizovaný showcase slovenského divadla*,“ dopĺňa Vladislava Fekete.

Okrem dátumu konania návštevníci podujatí nepocítia žiadne iné zmeny. Počas festivalu Nová dráma/New Drama 2020 sa predstaví osem avizovaných divadelných inscenácií. Päťčlenná dramaturgická rada vyberala finalistov spomedzi 72 divadelných inscenácií, ktoré mali premiéru v časovom rozsahu od 1. februára 2019 do 31. januára 2020.

**O festivale Nová dráma/New Drama 2020**

Šestnásty ročník festivalu, ktorý organizuje Divadelný ústav, sa uskutoční **počas jesene 2020** v Bratislave. Do hlavného programu festivalu vybrala dramaturgická rada osem inscenácií, ktoré sa budú uchádzať o tri festivalové ceny. O hlavnej cene za najlepšiu inscenáciu festivalu Grand Prix Nová dráma/New Drama 2020 rozhodne medzinárodná porota. Účastníci seminára mladej kritiky, poslucháči vysokých škôl umeleckého a humanitného smeru, udelia Cenu študentskej poroty. Inscenácia, ktorá získa najviac diváckych hlasov, dostane Cenu bratislavského diváka. Odovzdávanie cien prebehne počas slávnostného ceremoniálu na konci festivalu.

Programová sekcia **Focus** je zameraná na súčasnú drámu a divadlo **Rakúska**. Počas prednášky o súčasnom rakúskom divadle a dráme **Theory Event** bude do života uvedená publikácia, ktorá zahŕňa preklad troch súčasných rakúskych drám do slovenského jazyka.Patrónom festivalu bude nemecký dramatik a režisér **Falk Richter**, ktorý bude viesť masterclass pre slovenských divadelníkov.

Aktuálne informácie o festivale budú pravidelne zverejňované na [www.novadrama.sk](http://www.novadrama.sk)

Oplatí sa nás sledovať aj na Facebooku – [www.facebook.com/NovaDramaFestival](http://www.facebook.com/NovaDramaFestival)

**Pre viac informácií kontaktujte:**

**EVA FAČKOVÁ**

[eva.fackova@theatre.sk](mailto:eva.fackova@theatre.sk) • +421 918 838 761 • [www.novadrama.sk](http://www.novadrama.sk)

Divadelný ústav • Jakubovo nám. 12 • 813 57 Bratislava